Nordjyllands Politi har hele natten været i gang med at efterforske branden, der har kostet to personer livet, i en ejendom på Heimdalsgade i Aalborg.

Politiet betragter umiddelbart den voldsomme brand, der ifølge beredskabet havde karakter af en eksplosionsagtig brand, som en forbrydelse. Nordjyllands Politi har natten igennem været massivt til stede og er onsdag morgen fortsat i området, da man leder efter spor i sagen. Flere hundepatruljer er sat ind, men indtil videre er ingen anholdt i sagen. Dødsbranden opstod tirsdag aften, og beredskabet fandt ved ankomsten til stedet to døde personer i ejendommen. I nattens løb er der på stedet foretaget ligsyn, idet retsmedicinere er ankommet, ligesom politiet har tilkaldt teknisk afdeling, der er i gang med at sikre spor på stedet. Nordjyllands Politi efterforsker branden som mistænkelig, og holder indtil videre oplysninger i sagen tæt i kroppen, men det er kommet frem, at man leder en eller flere gerningsmænd til dødsbranden. Et større område omkring Heimdalsgade i Aalborg-bydelen, Vejgaard, er fortsat spærret. Beredskabet blev tidligt onsdag morgen endnu en gang kaldt til adressen, fordi branden tilsyneladende fortsat ulmer.